text: Status på søndagens blæsevejr: Vinden har ikke for alvor taget fat
  13 januar 2019 kl. 20.34
  Søndag aften er der kuling og vindstød af stormstyrke i det meste af Syd- og Sønderjylland, værst ved vestkysten. 
  DMI varsler voldsomt vejr, og det kan betyde nedfaldne tagsten, væltede træer og forsinkede togafgange. Søndag aften volder vejret dog ikke store problemer.
  Her giver TV SYD dig et overblik over, hvad blæsevejret har haft af betydning indtil nu.
  Aflyste toge 
  Allerede søndag aften har Arriva aflyst flere togafgange mandag morgen. Det drejer sig om strækningerne Esbjerg-Ribe samt Varde-Esbjerg. Der vil blive indsat togbusser som erstatning for nogle af afgangene, men også togbusserne kan være forsinkede på grund af vejret, oplyser Arriva.
  Vejlefjordbroen 
  Ved 12-tiden søndag frarådede Vejdirektoratet vindfølsomme køretøjer at krydse Vejlefjordbroen på grund af vejret. Omkring klokken 20 søndag aften er blæsten aftaget så meget, at man ikke længere fraråder kørsel med vindfølsomme køretøjer.
  Færgen Bitten
  Færgeoverfarten mellem Ballebro i Jylland og Hardeshøj på Nordals har søndag aften været midlertidigt indstillet på grund af vejret. Personalet regner med, at færgen sejler normalt igen mandag.
  Hverken Syd- og Sønderjyllands Politi eller Sydøstjyllands Politi melder søndag aften om hændelser på grund af vejret.
  Blæsevejret fortsætter mandag morgen og formiddag. Først ved middagstid forventer DMI, at blæsten vil aftage.
  Barskt og blæsende med hård vind til kuling fra nordvest med kraftige vindstød, ved Vestkysten stormende kuling og vindstød af stormstyrke. Enkelte byger, især over den vestlige del af Jylland og over Nordøstsjælland og til dels med sne, lokalt op til 1-2 cm.
  
  